રાજકોટ,તા.૧૪ :. સૌરાષ્ટ્રના સૌથી મોટા રાજકોટ મહાનગરના મેયર અને ડે. મેયરની ચૂંટણી માટે આવતીકાલે સવારે ૧૧ વાગ્યે સામાન્ય સભા મળનાર છે. મેયર પદ સામાન્ય વર્ગની મહિલા માટે અનામત છે. નવા મેયર કોણ ? સવાલે ઉત્કંઠા જગાવી છે. જેના જવાબમાં મોટાભાગે વોર્ડ નં. ૧૦ના કોર્પોરેટર શ્રીમતિ બીનાબેન આચાર્યનું નામ સામે આવી રહ્યુ છે. આજે અમદાવાદ અને સુરતમાં ભાજપે પાટીદારને મેયર બનાવતા રાજકોટમાં પાટીદારને મેયર પદ મળવાની શકયતા એકદમ ઘટી ગઈ છે. નવા મેયર તરીકે બીનાબેન આચાર્ય ઉપરાંત દર્શિતાબેન શાહ, જાગૃતિબેન ઘાડીયા, રૂપાબેન શીલુ વગેરે નામ ગાજતા રહ્યા છે. જેમાં સૌથી મોખરે બીનાબેન આચાર્યનું નામ છે. રાજકારણમાં કયારેક થતા હોય છે તેવા કોઈ અણધાર્યા ફેરફાર ન થાય તો આવતીકાલથી રાજકોટના નવા મેયર તરીકે બીનાબેન કાર્યભાર સંભાળશે તેમ ભાજપના વિશ્વાસપાત્ર વર્તુળમાંથી જાણવા મળે છે.